***Groruddalen Miljøforum*  
*Postboks 40 Veitvet  
0518 Oslo***

[miljøforum@groruddalen.no](mailto:miljøforum@groruddalen.no)

Statens vegvesen   
Region øst   
Postboks 1010 Nordre Ål   
2605 Lillehammer

[firmapost-ost@vegvesen.no](mailto:firmapost-ost@vegvesen.no) Oslo, 18.01.2017

**Høringsuttalelse E6 – Manglerudprosjektet**

Statens vegvesen arbeider med planer for E6 fra Klemetsrud til Ulven/Teisen alternativt Alna. De to alternativene; til Ulven/Teisen og til Smalvollveien i Alna, skaper begge meget store utfordringer. Groruddalen Miljøforum (GM) var tilstede på orienteringsmøtet 10. januar som hovedsakelig kom til å dreie seg om det nye alternativet til Smalvollveien.

GM har i mange år arbeidet for reduksjon av biltrafikk med tilhørende støy og luftforurensning gjennom boområdene. Beboernes bo- og arbeidsforhold er meget viktig for GM. Vi har arbeidet for å få laget en tungtransportplan for Groruddalen,

GM har deltatt på informasjonsmøter om E6 Manglerudprosjektet. GM vil generelt si at vi støtter arbeid med en omlegging av veisystemer som vil føre til bedrede forhold for beboerne i dalen, spesielt med hensyn til støy og luftforurensninger.

Planarbeidet med konsekvensutredning skal nå i gang. **GM mener generelt at følgende vesentlige premisser må legges til grunn for konsekvensutredningene:**

* Omlegging og valg av veitrase for E6 må ikke føre til at støy og luftforurensninger flyttes fra et boligområde til et annet.
* Belastede boområder må få forbedringer, ikke forverringer.
* Tungtrafikk må ledes utenfor boligveier/boligområder.
* Barrieren Ulvensplitten må nedlegges for å skape byutvikling på Ulven
* Konsekvenser for eksisterende boområder og nye byutviklingsområder må utredes grundig. Hva vil skje med Hovinbyens planer ved de alternative traseer? F.eks.:
* Deler av Breivollutbyggingen kan bli uaktuell
* Turmulighetene og naturopplevelsen langs Alnaelva blir totalt ødelagt med en E6-Smalvollvei med inntil 8 filer
* Lengde på veitunneler må tilpasses de aktuelle behov, ikke styres etter «bør»-ønsker i Vegvesenets retningslinjer som sier maksimal lengde på 4 km. En tunnelforlengelse ved Smalvollveien fram til tidligere Smart Club vil langt på vei løse problemene, selv om tunnelen da blir over 4 km fra Abildsø.
* Godsterminaler som ikke leverer varer kun til Oslo må etableres utenfor Oslo = Alnabruterminalen må nedbygges.
* GM synes det er positivt at Statens vegvesen holder slike tidlige informasjonsmøter for befolkningen

Med hilsen

for Groruddalen Miljøforum

Ragnar Torgersen Dag Tveit Bråthen  
leder styremedlem

***Ekspedert elektronisk***

**Kopi:**Bydel Alna  
Bydel Bjerke  
Bjerke Storvel  
Groruddalsporten Storvel Fjellhus Hageby vel  
Oslo Velforbund   
Akers Avis Groruddalen